Babaseun onder vyf wat in ongeluk sterfDie ongeluk het Saterdag om 22:00 plaasgevind. (Foto: Verskaf) Altesame vyf mense, onder wie ŉ babaseuntjie, is Saterdagaand in ŉ ongeluk op die N1 in De Doorns in die Wes-Kaap dood. Hoewel ses mense die ongeluk oorleef het, het hulle steeds kritieke tot ernstige beserings opgedoen. Jandré Bakker, woordvoerder van die provinsiale departement van vervoer en openbare werke, het bevestig dat ses volwassenes en vyf kinders by die ongeluk betrokke was. Slegs een voertuig, ŉ Opel Corsa, was glo by die ongeluk betrokke. Volgens een van die passasiers het hulle om 22:00 in die gebied gery toe die bestuurder glo beheer oor die voertuig verloor het, waarna die voertuig omgeslaan en gerol het. Paramedici van ER24 het om 23:00 op die toneel aangekom en van die insittendes buite die voertuig aangetref. “Paramedici het ingespring, die pasiënte ondersoek en bevind dat drie mense noodlottige beserings opgedoen het. Hulle is op die toneel dood verklaar,” sê Ineke van Huyssteen, woordvoerder van die noodreddingsdiens. Ses ander pasiënte was in ŉ kritieke toestand, terwyl nog twee ernstige beserings opgedoen het. “Gevorderde lewensondersteunende ingrypings is op die pasiënte toegepas, maar ondanks al die pogings het twee van die kritiek beseerde pasiënte ook aan hul beserings beswyk.” Volgens Bakker is vier van die volwassenes en een babaseuntjie dood. ER24 se paramedici, Metro EMS en twee ander mediese dienste het die res van die pasiënte behandel en hospitaal toe geneem vir verdere behandeling. Dit is onduidelik wat aanleiding tot die ongeluk gegee het, maar plaaslike owerhede was op die toneel en ondersoek die saak verder.